Оқу үдерісінің ажырамас бөлігі – білім алушылардың кәсіби практикасын ұйымдастыру және өткізу болып табылады. Практика әрбір оқу курсында практика базаларымен жасалған ынтымақтастық келісім-шарттары негізінде ұйымдастырылады.
Оқу барысында университет білім алушылары білім беру бағдарламаларының жұмыс оқу бағдарламалары мен жұмыс оқу жоспарларына сәйкес кәсіби практиканың әртүрлі түрлерінен өтеді: оқу практикасы (таныстыру, далалық, экскурсиялық, маршруттық, мектептік, есептеу, пленэр, геодезиялық, тілдік және т.б.), педагогикалық практика (педагогикалық таныстыру, психологиялық-педагогикалық, оқу-тәрбие, өндірістік-педагогикалық), өндірістік практика (технологиялық, конструкторлық), дипломалды және ғылыми-зерттеу практикасы (магистранттар мен докторанттар үшін).
Кәсіби практиканың әрбір түрінің өз мақсаттары, міндеттері мен бағдарламасы бар, соған сәйкес тиісті практика базасы айқындалады.
[bookmark: _GoBack]Практиканы (барлық түрлерін) ұйымдастырудың барлық кезеңдері білім алушылардың түлекті даярлау деңгейіне қойылатын талаптарға сәйкес кәсіби қызметті үздіксіз әрі жүйелі меңгеруін қамтамасыз етуге бағытталған.
Практиканы өткізу мерзімдері оқу жоспары мен академиялық күнтізбеге сәйкес, университеттің оқу-өндірістік базасының, практика базасы болып табылатын ұйымдардың мүмкіндіктері және білім алушылардың теориялық даярлық деңгейі ескеріле отырып белгіленеді.
Практика басталуына 2 ай қалғанда кафедрада дайындық жұмыстары жүргізіледі: практика базасын іздеу, ынтымақтастық/бірлескен қызмет туралы немесе үшжақты шарттар жасау.
Практикаға бөлу және оның өтуін бақылау тәртібі туралы
Білім алушылардың практикаға әрбір шығуының алдында кафедра практика бағдарламасымен таныстыру, практика өтетін орындардағы техника қауіпсіздігі бойынша кіріспе нұсқаулық өткізу, практиканттардың құқықтары мен міндеттерін, қойылатын талаптарды (мерзімдер, күн тәртібі және т.б.), ұсынылатын әдебиеттерді, практика бойынша есептік құжаттарды рәсімдеу және тапсыру тәртібін түсіндіру мақсатында ұйымдастыру конференциясын өткізеді.
Практикаға барар  алдында білім алушы тиісті кафедрадан: кәсіби практика бағдарламасын және әдістемелік нұсқауларды, жұмыс жоспар-кестесін, кәсіби практикадан өтуге арналған күнделік-есепті алуға міндетті.
Практика базасы болып табылатын ұйымдарға жіберілген білім алушылар университетте тиісті бұйрық шыққаннан кейін практика өту орнын өзгерте алмайды.
Егер білім алушының бас тартуына, ауруына (ауру туралы анықтама бір апта ішінде жарамды) немесе басқа да дәлелді себептерге байланысты практика өту орны, мерзімі немесе жетекшісі өзгертілуі қажет болса, растайтын құжатты ұсына отырып, кафедра факультет деканының атына ұсыныс дайындайды. Қаралғаннан кейін факультет практика басталғанға дейін кешіктірмей Академиялық мәселелер жөніндегі басқарма мүшесі – проректордың атына ұсыныс жолдайды.
Практикадан өту барысында бұйрықпен тағайындалған жетекшілер оның өту барысына бақылау жүргізуге міндетті.
Практика базасы болып табылмайтын ұйымдарда практикадан өту тәртібі туралы
Егер білім алушы практика базасы болып табылмайтын ұйымнан өтуді қаласа, онда ол ұйым басшысының қолы қойылған және мөрі басылған үшжақты келісім-шарт жасасуы немесе қабылдаушы ұйымнан сұраныс хатын (ұйым бланкісінде, басшысының қолымен) ұсынуы қажет.
Практика бойынша академиялық айырмашылықты/қарызды өтеу туралы
Практикадан өтпеген, практика бағдарламасын орындамаған, жұмысы бойынша теріс пікір алған немесе күнделік-есепті қорғау кезінде қанағаттанарлықсыз баға алған (академиялық қарызы бар), басқа жоғары оқу орнынан немесе басқа білім беру бағдарламасынан ауысқан білім алушылар келесі академиялық кезеңде теориялық оқумен қатар немесе жазғы семестр кезеңінде жеке кесте бойынша ақылы негізде практикадан қайта өтеді.
Академиялық ұтқырлық аясында серіктес жоғары оқу орындарына оқуға кеткен білім алушылар практикадан сол жерде немесе кетер алдында/оралғаннан кейін жеке кесте бойынша тегін негізде өте алады.
Егер білім алушы академиялық демалыстан оралып, практика бойынша академиялық айырмашылық пайда болса, ол практиканы жеке кесте бойынша тегін негізде өтеді.
Практика бойынша есептерді қорғау рәсімі туралы
Практиканың барлық түрлерінің қорытындысы бойынша білім алушылар тиісті кафедраға практика күнделігін, практикадан өту нәтижелері бойынша есепті тапсырады. Есеп практика жетекшісімен тексеріліп, кафедра меңгерушісінің өкімімен құрылған комиссия алдында қорғалады. Есепті қорғау нәтижелері белгіленген балдық-рейтингтік әріптік бағалау жүйесі бойынша дифференциалды сынақ ретінде бағаланады. Практика бойынша есептерді қорғау хаттама рәсімделе отырып, кестеге сәйкес өткізіледі. Практика бойынша есептерді қорғау ағымдағы оқу жылының 30 маусымына дейін аяқталуы тиіс.

